Kommissionens forordning (EF) nr. 882/2001

af 3. maj 2001

om fravigelse af visse bestemmelser i forordning (EØF) nr. 3887/92 om gennemførelsesbestemmelser for det integrerede system for forvaltning og kontrol af visse EF-støtteordninger som følge af mund- og klovesyge og usædvanlige vejrforhold

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EØF) nr. 3508/92 af 27. november 1992 om et integreret system for forvaltning og kontrol af visse EF-støtteordninger(1), senest ændret ved Kommissionens forordning (EF) nr. 495/2001(2), særlig artikel 12, og

ud fra følgende betragtninger:

(1) De veterinærforanstaltninger, der træffes for at bekæmpe og forebygge spredning af mund- og klovesyge, kan også omfatte restriktioner med hensyn til personers færdsel og flytning af dyr. Herved kan der opstå en situation, hvor medlemsstaterne ikke længere er i stand til at opfylde deres forpligtelser i henhold til Kommissionens forordning (EØF) nr. 3887/92 af 23. december 1992 om gennemførelsesbestemmelser for det integrerede system for forvaltning og kontrol af visse EF-støtteordninger(3), senest ændret ved forordning (EF) nr. 2721/2000(4).

(2) Medlemsstaterne bør derfor have mulighed for at fravige den kontrolpraksis, der skal anvendes under normale omstændigheder. Hvis det er umuligt at foretage kontrol på stedet i normalt omfang, bør medlemsstaterne have tilladelse til at reducere den. I så fald bør den efterfølgende kontrol på stedet, hvis det er relevant, øges i den følgende kontrolperiode. Enhver sådan fravigelse bør begrænses til, hvad der er strengt nødvendigt, for at de pågældende veterinærforanstaltningers effektivitet kan bevares.

(3) Der bør indføres alternative muligheder for forelæggelse af ansøgninger og andre meddelelser. Det bør fastsættes, at hundyr kan udskiftes, når restriktionerne med hensyn til flytning af dyr er ophævet.

(4) Udbrud af mund- og klovesyge kan for de berørte regioner medføre, at det forbydes at så, eller at arealer, som oprindeligt var beregnet til foderarealer, angives som udtagne arealer, efter at ansøgningen om arealstøtte er indsendt. Endvidere er det på grund af de dårlige vejrforhold i nogle områder ikke længere økonomisk rentabelt at så for et stort antal producenter.

(5) For at lette byrderne for producenterne som følge af de særlige agronomiske og veterinære omstændigheder bør nogle af bestemmelserne i forordning (EØF) nr. 3887/92 fraviges for produktionsåret 2001/02, ved at det tillades, at der foretages ændringer i arealstøtteansøgninger, som allerede er blevet indsendt, eller at arealer, der er angivet som markafgrødearealer, i stedet ændres til udtagne arealer. Det bør i nogle tilfælde også tillades, at arealer angives som foderarealer, selv efter at fristen for tilsåning er udløbet. Medlemsstaterne bør under visse omstændigheder have mulighed for at fravige artikel 2, stk. 1, litra c), i forordning (EØF) nr. 3887/92, der fastsætter mindsteperioden for, hvor længe foderarealer skal være til rådighed for husdyrbrug.

(6) Medlemsstaterne bør med regelmæssige mellemrum informere Kommissionen om situationen og om de foranstaltninger, de har truffet.

(7) På baggrund af den situation, som de myndigheder, der er ansvarlige for det integrerede system for forvaltning og kontrol af visse EF-støtteordninger, står over for, bør denne forordning træde i kraft omgående. På grund af foranstaltningernes usædvanlige karakter bør forordningen anvendes tidsbegrænset.

(8) De i denne forordning fastsatte foranstaltninger er i overensstemmelse med udtalelse fra EUGFL-Komitéen -

UDSTEDT FØLGENDE FORORDNING:

Artikel 1

I det omfang, det er nødvendigt for at bevare effektiviteten af de veterinærforanstaltninger, der i henhold til EF-bestemmelserne træffes for at bekæmpe og forebygge spredning af mund- og klovesyge, tillades det medlemsstaterne at fravige bestemmelserne i forordning (EØF) nr. 3887/92 på de betingelser, der er fastsat i nærværende forordning.

Artikel 2

1. Som undtagelse fra artikel 6 i forordning (EØF) nr. 3887/92 kan medlemsstaterne ændre deres programmer for kontrol på stedet. Disse ændringer kan navnlig omfatte:

a) udsættelse af kontrollen på stedet i de pågældende regioner, indtil det er muligt at få adgang til de bedrifter, der er udvalgt til kontrol på stedet

b) frasortering af de bedrifter i de pågældende regioner, som oprindelig var udvalgt til kontrol på stedet

c) nedsættelse af antallet af kontroller på stedet i de pågældende regioner samtidig med, at antallet af sådanne kontroller øges i andre regioner

d) udvidelse af kontrollen ved hjælp af databaser og/eller andre former for dokumentation, herunder dyrlægejournaler og -dokumenter

e) hvis det er relevant, gennemførelse af kontrol i forbindelse med veterinærforanstaltninger på bedrifter, hvor disse foranstaltninger anvendes

f) forøgelse af den efterfølgende dokumentkontrol, der kan omfatte kontrol, der skal foretages på stedet, i de pågældende regioner, når veterinærrestriktionerne er blevet ophævet.

2. Hvis det efter anvendelsen af foranstaltningerne i henhold til stk. 1 stadig ikke er muligt at nå op på de satser for kontrol på stedet, der er fastsat i artikel 6, stk. 3, 5 og 6a, i forordning (EØF) nr. 3887/92, inden udgangen af den pågældende kontrolperiode, kan medlemsstaterne nedsætte disse satser for de pågældende regioners vedkommende. Hvis det er relevant, bør den efterfølgende kontrol på stedet øges i den følgende kontrolperiode.

3. De foranstaltninger, der er fastsat i denne artikel, begrænses til dem, der er strengt nødvendige for at bevare effektiviteten af de veterinærforanstaltninger, der træffes for at bekæmpe og forebygge spredning af mund- og klovesyge.

Artikel 3

Uanset artikel 5a i forordning (EØF) nr. 3887/92 kan medlemsstaterne fastsætte, at ansøgninger også kan indgives telefonisk. I så fald skal ledsagedokumenterne fremsendes til de ansvarlige myndigheder snarest muligt. På de samme betingelser kan medlemsstaterne tillade, at andre meddelelser i henhold til forordning (EØF) nr. 3887/92 gives telefonisk eller elektronisk.

Artikel 4

Uanset artikel 10a, stk. 5, i forordning (EØF) nr. 3887/92 kan en udskiftning i henhold til nævnte bestemmelse foretages inden for 60 dage efter, at de restriktioner med hensyn til flytning af dyr, der anvendes som følge af veterinærforanstaltninger i den pågældende region, er ophævet.

Artikel 5

1. Som undtagelse fra artikel 4, stk. 2, litra a), første afsnit, i forordning (EØF) nr. 3887/92

a) kan ansøgninger om arealstøtte, der er indsendt for produktionsåret 2001/02 i regioner, som er ramt af mund- og klovesyge eller dårlige vejrforhold, ændres, ved at arealer, der er angivet som markafgrødearealer og/eller foderarealer, slettes og i stedet ændres til udtagne arealer, hvis betingelserne for at anerkende sådanne arealer til udtagning er opfyldt.

I regioner, der er ramt af mund- og klovesyge, kan arealerne endvidere ændres til foderarealer

b) kan medlemsstaterne, hvis de veterinærforanstaltninger, der er truffet i henhold til EF-retsforskrifterne for regioner, der er ramt af mund- og klovesyge, afkorter den periode, hvor foderarealerne er til rådighed til husdyrbrug, og udsætter tidspunktet for, hvornår arealerne bliver til rådighed, for produktionsåret 2001/02 tillade, at arealerne føjes til de arealer, der er angivet som foderarealer, selv efter at fristen for tilsåning er udløbet, hvis det samme areal ikke allerede figurerer i en ansøgning om arealstøtte.

2. Som undtagelse fra artikel 2, stk. 1, litra c), i forordning (EØF) nr. 3887/92 kan medlemsstaterne på de samme betingelser som fastsat i stk. 1, litra b), fastlægge en senere begyndelsesdato og en kortere rådighedsperiode.

Artikel 6

Medlemsstaterne informerer med regelmæssige mellemrum Kommissionen om situationen og de foranstaltninger, der er truffet på grundlag af denne forordning.

Artikel 7

Denne forordning træder i kraft dagen efter offentliggørelsen i De Europæiske Fællesskabers Tidende.

Den anvendes fra 20. februar til 31. december 2001.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 3. maj 2001.

På Kommissionens vegne

Franz Fischler

Medlem af Kommissionen

(1) EFT L 355 af 5.12.1992, s. 1.

(2) EFT L 72 af 14.3.2001, s. 6.

(3) EFT L 391 af 31.12.1992, s. 36.

(4) EFT L 314 af 14.12.2000, s. 8.